Document ID: 32006R1876

KOMISJONI MÄÄRUS (EÜ) nr 1876/2006,
18. detsember 2006,
teatavate söödalisandite ajutiste ja alaliste kasutuslubade kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3, artikli 9d lõiget 1 ja artikli 9e lõiget 1,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamine.
(2)
Määruse (EÜ) nr 1831/2003 artikliga 25 on ette nähtud üleminekumeetmed direktiivi 70/524/EMÜ kohaselt esitatud söödalisandite lubamise taotluste suhtes, mis on saadud enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused esitati enne määruse (EÜ) nr 1831/2003 kohaldamise kuupäeva.
(4)
Direktiivi 70/524/EMÜ artikli 4 lõikele 4 vastavad esialgsed märkused taotluste kohta edastati komisjonile enne määruse (EÜ) nr 1831/2003 kohaldamise kuupäeva. Seepärast tuleb neid taotlusi jätkuvalt käsitleda vastavalt direktiivi 70/524/EMÜ artiklile 4.
(5)
On esitatud andmed koos taotlusega saada luba mikroorganismi Lactobacillus farciminis preparaadi CNCM MA 67/4R kasutamiseks broilerkanade, broilerkalkunite ja munakanade puhul. Euroopa Toiduohutusamet (EFSA) esitas oma arvamuse kõnealuse preparaadi kasutamise kohta 11. juulil 2006. Hindamine näitab, et direktiivi 70/524/EMÜ artikli 9e lõikes 1 kehtestatud tingimused nimetatud loa saamiseks on täidetud. Järelikult tuleks anda neljaks aastaks luba kasutada kõnealust mikroorganismipreparaati käesoleva määruse I lisas esitatud tingimustel.
(6)
On esitatud andmed koos taotlusega saada luba Trichoderma longibrachiatum’i (ATCC 2105) abil toodetud endo-1,4-beeta-ksülanaasi, Bacillus amyloliquefaciens’e (DSM 9553) abil toodetud endo-1,3(4)-beeta-glükanaasi ja alfa-amülaasi, Bacillus subtilis’e (ATCC 2107) abil toodetud subtilisiini ning Aspergillus aculeatus’e (CBS 589.94) abil toodetud polügalakturonaasi ensüümpreparaadi kasutamiseks broilerkalkunite puhul. Euroopa Toiduohutusamet (EFSA) esitas 15. juunil 2006 arvamuse kõnealuse preparaadi kasutamise kohta, milles jõutakse järeldusele, et see ei kujuta ohtu tarbijale, kasutajale, loomade sihtkategooriale ega keskkonnale. Hindamine näitab, et direktiivi 70/524/EMÜ artikli 9e lõikes 1 kehtestatud tingimused nimetatud loa saamiseks on täidetud. Järelikult tuleks anda neljaks aastaks luba kasutada kõnealust ensüümpreparaati käesoleva määruse II lisa kohaselt.
(7)
Komisjoni määrusega (EÜ) nr 2188/2002 (3) lubati esmakordselt ajutiselt kasutada Trichoderma longibrachiatum’i (ATCC 74 252) abil toodetud endo-1,4-beeta-glükanaasi, endo-1,3(4)-beeta-glükanaasi ja endo-1,4-beeta-ksülanaasi ensüümpreparaati munakanade ja põrsaste puhul. On esitatud uued andmed, millega toetatakse taotlust saada selle ensüümpreparaadi kasutamiseks tähtajatu luba. Hindamine on näidanud, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Seega tuleks anda tähtajatu luba kasutada kõnealust ensüümpreparaati käesoleva määruse III lisa kohaselt.
(8)
Komisjoni määrusega (EÜ) nr 1252/2002 (4) lubati esmakordselt ajutiselt kasutada naatriumbensoaadi, propioonhappe ja naatriumpropionaadi preparaati sigade ja lüpsilehmade puhul. Esitati uued andmed, mis toetavad taotlust saada selle konservandipreparaadi jaoks tähtajatu kasutusluba. Hindamine on näidanud, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks anda tähtajatu luba kasutada kõnealust konservandipreparaati käesoleva määruse IV lisa kohaselt.
(9)
Kõnealuste taotluse hindamine on näidanud, et on vaja teatavaid meetmeid, et kaitsta töötajaid käesoleva määruse lisades sätestatud söödalisanditega kokkupuutumise eest. Kõnealune kaitse tuleks tagada nõukogu 12. juuni 1989. aasta direktiivi 89/391/EMÜ (töötajate töötervishoiu ja tööohutuse parandamist soodustavate meetmete kehtestamise kohta) (5) kohaldamisega.
(10)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Mikroorganismide rühma kuuluvat I lisas nimetatud preparaati lubatakse nelja aasta jooksul kasutada söödalisandina loomasöötades kõnealuses lisas sätestatud tingimustel.
Artikkel 2
Ensüümide rühma kuuluvat II lisas nimetatud preparaati lubatakse nelja aasta jooksul kasutada söödalisandina loomasöötades kõnealuses lisas sätestatud tingimustel.
Artikkel 3
Ensüümide rühma kuuluvat III lisas nimetatud preparaati lubatakse tähtajatult kasutada loomasöötades söödalisandina kõnealuses lisas sätestatud tingimustel.
Artikkel 4
Konservantide rühma kuuluvat IV lisas nimetatud preparaati lubatakse tähtajatult kasutada loomasöötades söödalisandina kõnealuses lisas sätestatud tingimustel.
Artikkel 5
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 2006

Labels: 3
16
17
6